1.

a következő ajánlásokat intézi a Tanácshoz: a) reméli, hogy a stratégiai partnerség minőségi ugrást jelent majd az EU és Mexikó kapcsolataiban, úgy multilaterálisan a globális jelentőségű ügyek tekintetében, mint a kétoldalú kapcsolatok megerősítése terén; b) támogatja az éves EU–Mexikó csúcstalálkozóknak a stratégiai partnerség keretében történő intézményesítését, ahogy ez az Egyesült Államok, Oroszország, Kína és Brazília esetében már megtörtént; c) bízik abban, hogy a stratégiai partnerség új lendületet ad az EU és Mexikó között létrejött átfogó megállapodásnak, annak politikai (az emberi jogi vonatkozásokat is beleértve), biztonsági, kábítószer-csempészet elleni, környezeti, (műszaki és kulturális) együttműködési és társadalmi-gazdasági vonatkozásai tekintetében; d) szeretné, ha a kereskedelmi fejezet az egyenlő felek közötti bánásmódon, a szolidaritáson, a párbeszéden és Mexikó és az Európai Unió sajátos jellemzőinek tiszteletben tartásán alapulna; e) megerősíti, hogy támogatja a mexikói kormányt és Calderón elnököt az egyes állami intézmények megtisztítására irányuló erőfeszítéseikben; meggyőződése, hogy e kampány alapvető fontosságú a korrupció felszámolása a társadalom megvédelmezése szempontjából; f) úgy véli, hogy a tevékenységi köre kiterjed arra, hogy párbeszéden, együttműködésen és a legjobb gyakorlatok megosztásán keresztül küzdjön mindkét régióban az asszonygyilkosságok ellen; g) bízik abban, hogy a stratégiai partnerség a válsághelyzetekkel és globális jelentőségű ügyekkel kapcsolatos álláspontok nagyobb mértékű, a közös érdekek és aggályok alapján történő összehangolását eredményezi majd; h) egyértelmű iránymutatásokat kíván látni arra vonatkozóan, hogy hogyan biztosítható a szorosabb együttműködés a többoldalúság hatékonyságának javítása, az Egyesült Nemzeteknek a béke fenntartására és megszilárdítására való képességének megerősítése és az emberi jogok tiszteletben tartásának biztosítása érdekében, valamint azért, hogy a limai nyilatkozattal összhangban a nemzetközi jog keretein belül szembe lehessen szállni a békét és a biztonságot veszélyeztető közös fenyegetésekkel, többek között a kábítószer- és a fegyverkereskedelemmel, a szervezett bűnözéssel, a terrorizmussal, valamint az emberkereskedelemmel; i) arra ösztönöz, hogy a stratégiai partnerségre olyan lehetőségként tekintsenek, amely révén megvitatható a két fél összes megállapodásában alapvető értékeket képviselő, az emberi jogokról és a demokráciáról szóló záradék hatékonyabb működése és teljesítésének értékelése, ideértve a záradék pozitív dimenziójának fejlesztését is; j) e tekintetben támogatja a mexikói kormánynak az ENSZ munkájához való hozzájárulását, valamint – különös tekintettel a kábítószer-kereskedelem és kábítószer-fogyasztás áldozatainak növekvő számára – a kábítószer-kereskedelem, a nemzetközi terrorizmus és a szervezett bűnözés ellen folytatott küzdelmét; k) bízik abban, hogy a politikai párbeszédnek az EU–Mexikó stratégiai partnerségből eredő különleges mechanizmusai valódi lendületet adnak majd a regionális integráció különböző eljárásaival való és az azok közötti kapcsolatoknak, a stratégiai partnerség értékei és érdekei védelmének, valamint a többoldalúság megerősítésének a nemzetközi kapcsolatok terén; l) javasolja a Mexikó–EU civil társadalmi fórum komolybban vételét, és adott esetben a fórum ajánlásainak figyelembevételét; m) kiemeli a stratégiai partnerségnek olyan eszközként betöltött szerepét, amelynek célja a nemzetközi fórumok résztvevői – többek között a Világbank, a Nemzetközi Valutaalap (IMF), az OECD, a G-20 csoport és a G8+G5 csoportok – közti együttműködés megerősítése a globális pénzügyi válság megoldásainak feltárása és a san salvadori nyilatkozattal összhangban, a pénzintézetekbe vetett bizalom helyreállítását célzó közös fellépés érdekében; n) hangsúlyozza, hogy különösen a globális pénzügyi válság kapcsán elő kell mozdítani a kis- és középvállalkozások fejlődését, mivel rendkívül fontos szerepet játszanak a gazdasági és társadalmi szerkezet megerősítésében és értékes munkahelyeket teremtenek; o) hangsúlyozza az Európai Unió és Mexikó között létrejött kétoldalú megállapodások fontosságát, különös tekintettel a szabadkereskedelmi megállapodást és a stratégiai partnerséget is magában foglaló, átfogó megállapodásra; p) hangsúlyozza az átfogó megállapodás mindkét fél számára pozitív hatásait, hiszen a kétoldalú kereskedelem növekedése meghaladta a 100 %-ot; q) hangsúlyozza, hogy a stratégiai partnerség új lendületet ad a kétoldalú kapcsolatnak és kedvezően hat az együttműködési programok – így például a kis- és középvállalkozásokat támogató átfogó program (PIAPYME) – kiterjesztésére és javítására, és ez mindkét fél számára kedvező eredményekkel jár majd; ebben az összefüggésben kéri, hogy tájékoztató kampány révén ismertessenek a nyilvánossággal minden programot, amely mindkét fél javára válik a kapcsolatok elmélyítésének keretében; rámutat, hogy a stratégiai partnerség hozzájárul a két fél között a fő többoldalú fórumokon és intézményekben zajló egyeztetés további megszilárdításához; r) javasolja, hogy Mexikó legyen a G-20-ak új pénzügyi és gazdasági nemzetközi rendszerének állandó tagja, tekintettel arra, hogy az EU-val kötött kétoldalú stratégiai partnerség még lényegesebb szerepet tölt majd be ebben az összefüggésben; s) hangsúlyozza, hogy – tekintettel az ENSZ 2009-ben Koppenhágában megtartandó, éghajlatváltozásról szóló konferenciájára – közös nevezőt kell kialakítani egy ambiciózus, éghajlatváltozás elleni stratégia kidolgozása és egy átfogó globális megállapodás létrehozása érdekében; t) összehangoltabb erőfeszítéseket sürget a tudományos eredmények és a technológiák átadásának elősegítése vonatkozásában a tényleges együttműködés előmozdítása céljából az éghajlatváltozás ellen és a jobb környezetvédelem érdekében folyó harc terén; u) további előrelépést kíván látni a legális és illegális bevándorlásról, valamint a migráció és a fejlődés közti összefüggésekről szóló, átfogó és strukturált párbeszéd kialakításának terén, az e kérdésekkel kapcsolatos mexikói és uniós tapasztalatokkal és a limai nyilatkozattal összhangban; v) felkéri a vegyes tanácsot, hogy az átfogó megállapodás 43. cikkében meghatározott, jövőbeli fejlesztésekre vonatkozó záradék alapján, fontolja meg többek között a két fél közötti bevándorlás-politikai megállapodás kidolgozásának időszerűségét, kiváltképp a 4. típusú eljárások tekintetében; w) felszólít a millenniumi fejlesztési célokra vonatkozó kötelezettségvállalások megerősítésére, valamint a szoros együttműködés szükségességének ismételt tudatosítására a társadalmi kohézió, a nemek közötti egyenlőség, az éghajlatváltozás elleni küzdelem, a fenntartható fejlődés, a nemzetközi terrorizmus, a kábítószer-kereskedelem és a szervezett bűnözés elleni harc, az élelmiszer-biztonság és a szegénység elleni küzdelem terén; x) úgy véli, hogy az uniós intézményeknek és a mexikói kormánynak rendszeresen tájékoztatniuk kell az Európai Parlamentet, az EuroLat-ot és az EU–Mexikó parlamenti vegyes bizottságot a stratégiai partnerség helyzetéről és a keretében hozott intézkedések nyomon követéséről;